Virksomheder får udskudt deres skatte- og momsbetalinger for i alt 125 milliarder kroner.

- Vi ønsker at afbøde, at virksomheder kommer i likviditetsproblemer, siger skatteminister Morten Bødskov (S).

Regeringen forlænger betalinger af a-skat og arbejdsmarkedsbidrag med fire måneder. Det er i alt 90 milliarder kroner, der bliver stillet til rådighed for virksomhederne.

Afhængig af virksomhedens størrelse betaler virksomhederne normalt moms til staten en gang om måneden, hver tredje måned eller hvert halve år.

De største virksomheder får nu udskudt deres momsbetalinger med 30 dage.

- Det er det maksimale, vi kan gøre inden for EU-reglerne. Det er 35 milliarder kroner, som vi her stiller til rådighed for virksomhederne, siger Morten Bødskov.

Finansminister Nicolai Wammen kalder tiltaget for 'et de helt store værktøjer i værktøjskassen'.

- Det er et meget stort beløb, det er ikke noget, man gør med let hånd. Når vi gør det, er det, fordi det er nødvendigt, siger Wammen.

For små- og mellemstore virksomheder bliver det ikke lempet, fordi reglerne allerede er så lempelige, som det er muligt inden for EU-lovgivningen. Morten Bødskov understreger dog, at regeringen er ved at undersøge, om det er muligt på andre måder at lempe reglerne for de mindre virksomheder.